Vesterå 24 er i risiko for at styrte sammen, efter en ulovlig ombygning, hvor bærende vægge er blevet fjernet i bygningens stueetage i forbindelse med en renovering. Siden november sidste år har bygningen derfor været afspærret, og der er anmeldt et strakspåbud på grund af nedstyrtningsfare til ejerforeningen, der er ansvarlig for bygningen. Efter strakspåbuddet i november sidste år blev ydervæggene forstærket med betonfundamenter. Siden er stort set intet sket. Strid i ejerforening Ejerforeningen har ikke bragt forholdene i orden. Aalborg Kommune har givet ejerforeningen frist til få bygningen gjort lovlig, men fristen, der udløb 30. juni, er forlængst overskredet. Ejerforeningen strides dog fortsat om, hvordan man igen får bygningen gjort sikker. - Det påvirker dem meget, og der er ikke noget flertallet hellere vil end at få arbejdet udført og komme videre med det. Og vi arbejder fortsat på højtryk på at finde en løsning, der forhåbentlig skal bringe sagen i mål nu, siger advokat for ejerforeningen Allan Højbak. Ny frist til august Nu har ejerforeningen fået ny frist til at få det omstridte hus bragt i orden. Senest 10. august skal ejerforeningen fremvise en løsning overfor Aalborg Kommune inklusiv en tidsplan for projektet. Ifølge Torben Kjeldgaard Larsen, der er leder af byggeriafdelingen hos By og Landforvaltningen i Aalborg Kommune, er det en usædvanlig sag. - Det er sjældent, at vi på den måde oplever et så alvorligt ulovligt forhold og så samtidig at  parterne,  der er involveret i det, er så uenige, siger Torben Kjeldgaar Larsen. Ifølge Aalborg Kommune er det en alvorlig sag, da bygningen potentielt er til fare for liv og helbred. Ejerforeningens advokat, Allan Højbak, tør ikke garantere, at man denne gang vil kunne overholde fristen sat af Aalborg Kommune, men han håber. - Jeg kan desværre ikke garantere det. Det er det muliges kunst, men jeg tror bestemt på, at det nu kommer til at ske noget indenfor det nærmeste par måneder, så vi ikke skal genere alle aalborgensere og busser og alt muligt andet med den afspærring, der er, siger Allan Højbak.

Referat:
En stor bygning på hjørnet af Vesterå og Ved Stranden i det centrale Aalborg er i nedstyrtningsfare. Det har det været i flere måneder, men intet er sket.